32001R1614
L 214/20
JURNALUL OFÍCIAL AL UNIUNII EUROPENE
REGULAMENTUL (CE) NR. 1614/2001 AL COMISIEI
din 7 august 2001
de modificare a Regulamentului (CE) nr. 2771/1999 de stabilire a normelor de aplicare a Regulamentului (CE) nr. 1255/1999 al Consiliului în ceea ce privește măsurile de intervenție pe piața untului și a smântânii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 de organizare comună a pieței în sectorul laptelui și produselor lactate (1), astfel cum a fost modificat ultima dată prin Regulamentul (CE) nr. 1670/2000 (2), în special articolul 10,
întrucât:
(1)
Articolul 2 din Regulamentul (CE) nr. 2771/1999 al Comisiei (3), astfel cum a fost modificat ultima dată prin Regulamentul (CE) nr. 213/2001 (4), prevede că achiziționarea prin intervenție în cadrul unei proceduri de licitație se începe sau se suspendă, după caz, de Comisie, într-un stat membru, în conformitate cu procedura de gestionare prevăzută la articolul 42 din Regulamentul (CE) nr. 1255/1999, după ce s-a observat că prețurile de pe piață din acel stat membru se situează sub sau peste 92 % din prețul de intervenție timp de două săptămâni consecutive. În temeiul articolului 8 din respectivul regulament, în fiecare joi, Comisia trebuie să înregistreze nivelul prețurilor de pe piață din fiecare stat membru, pe baza prețurilor care i se comunică de către acestea.
(2)
Deoarece aceste norme prevăd deschiderea sau suspendarea achiziționării prin intervenție în cadrul unei proceduri de licitație imediat după a doua înregistrare consecutivă a unui preț de pe piață situat sub sau în mod alternativ egal sau peste 92 % din prețul de intervenție, decizia de a face acest lucru nu implică nici o marjă discreționară și trebuie luată de Comisie cât de repede posibil, fără a se recurge la procedura de gestionare prevăzută la articolul 42 din Regulamentul (CE) nr. 1255/1999.
(3)
Comitetul de gestionare a laptelui și produselor lactate nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Articolul 2 din Regulamentul (CE) nr. 2771/1999 se înlocuiește cu următorul text:
„Articolul 2
(1) După ce a observat, în conformitate cu articolul 8 alineatul (4) din prezentul regulament, că prețul de pe piață într-un stat membru este mai mic de 92 % din prețul de intervenție, timp de două săptămâni consecutive, Comisia începe achiziționarea prin intervenție în cadrul unei proceduri de licitație în statul membru în cauză, în conformitate cu articolul 6 alineatul (1) din Regulamentul (CE) nr. 1255/1999.
(2) După ce a observat, în conformitate cu articolul 8 alineatul (4) din prezentul regulament, că prețul de pe piață într-un stat membru este egal cu sau mai mare decât 92 % din prețul de intervenție, timp de două săptămâni consecutive, Comisia suspendă achiziționarea prin intervenție în cadrul unei proceduri de licitație în statul membru în cauză, în conformitate cu articolul 6 alineatul (1) din Regulamentul (CE) nr. 1255/1999.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 august 2001.